Njeswačidło (LR/SN) Prjedy hač přewjedźechu minjenu sobotu wječor třeći a posledni koncert w rjedźe lětušich Njeswačanskich hrodowych koncertow, bě hižo popołdnju składnosć k wulkemu wjeselu we wsy. Wjesnjanosta Gerd Schuster (CDU) přepoda saněrowane studnje w hrodowym parku, kotrež běchu přez wulku wodu w lětomaj 2010 a 2013 škodu poćerpjeli. Wobrubjena bě swjatočnosć mjez druhim z krótkim programom zakładneje šule. Tři poriki pěstowarskich dźěći domu „Maks a Moric“ z Njeswačidła wustupichu w katolskej swjedźenskej drasće a zanjesechu serbske a němske spěwčki. Hosćo, mjez nimi zapósłanča zwjazkoweho sejma Marja Michałkowa (CDU), so wulce radowachu.
Wječor wotmě so gospelowy koncert na łuce při hrodźe. Drježdźanski chór The Gospel Passengers přednjese z krasnymi a přeswědčiwymi hłosami swój repertoire. Ze sylnym aplawsom so publikum dźakowaše. Po koncerće wobswětlichu park z něhdźe 3 000 swěčkami a mnohimi smólnicami. Napohlad bě přemóžacy. Tež wohnjowa show dweju Choćebužanow a mjeńši wohnjostroj so k wječorej derje hodźeštej.
szl_Latn szl_Latn